CELEX: C2006/048/73
Language: el
Date: 2006-02-25 00:00:00
Title: Υπόθεση T-425/05: Προσφυγή της Mediocurso — Estabelecimento de Ensino Particular, S.A., κατά Επιτροπής των Ευρωπαϊκών Κοινοτήτων, που ασκήθηκε στις  5 Δεκεμβρίου 2005

25.2.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 48/37
            
         Προσφυγή της Mediocurso — Estabelecimento de Ensino Particular, S.A., κατά Επιτροπής των Ευρωπαϊκών Κοινοτήτων, που ασκήθηκε στις 5 Δεκεμβρίου 2005
   (Υπόθεση T-425/05)
   (2006/C 48/73)
   Γλώσσα διαδικασίας: η πορτογαλική
   Διάδικοι
   
      Προσφεύγουσα: MEDIOCURSO — Estabelecimento de Ensino Particular, S.A. (Λισσαβώνα, Πορτογαλία) [Εκπρόσωποι: Carlos Botelho Moniz και Eduardo Maia Cadete, δικηγόροι]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να επισυνάψει στην παρούσα δικογραφία τον φάκελο της διοικητικής διαδικασίας FSE 890588/P1, που βρίσκεται στην κατοχή των υπηρεσιών της Επιτροπής των Ευρωπαϊκών Κοινοτήτων και των υπηρεσιών του DAFSE — Departamento para os Assuntos do Fundo Social Europeu [Υπηρεσία Υποθέσεων Ευρωπαϊκού Κοινωνικού Ταμείου], του Υπουργείου Κατάρτισης και Απασχόλησης της Πορτογαλικής Δημοκρατίας, που στεγάζεται στην Av. Almirante Reis, n.o 72, 3.o, P-1100 Λισσαβώνα, Πορτογαλία·
            
         
               —
            
            
               να ακυρώσει την απόφαση της Επιτροπής των Ευρωπαϊκών Κοινοτήτων, της 13ης Σεπτεμβρίου 2005, «περί μειώσεως του ποσού της συνδρομής του Ευρωπαϊκού Κοινωνικού Ταμείου που χορηγήθηκε στον φορέα “Mediocurso — Estabelecimento de Ensino particular, Lda.”, με την απόφαση C (89) 0570 της Επιτροπής, της 22ας Μαρτίου 1989, στο πλαίσιο του προγράμματος 890588 P1», με τα στοιχεία «C (2005) 3557»·
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσφεύγουσα είναι εμπορική εταιρία που, σύμφωνα με το καταστατικό της, σκοπό έχει«την διοργάνωση μαθημάτων τεχνικής κατάρτισης και εξειδίκευσης και την εκπόνηση προγραμμάτων, μελετών, την παροχή συμβουλών σε ζητήματα οικονομικά, φορολογικά, λογιστικά, διοικήσεως και διαχειρίσεως επιχειρήσεων». Το 1988, υπέβαλε στο Ευρωπαϊκό Κοινωνικό Ταμείο, μέσω του Departamento para os Assuntos do Fundo Social Europeu, διάφορες αιτήσεις συνδρομής για προγράμματα κατάρτισης που προετίθετο να εκτελέσει κατά τη διάρκεια του 1989, μεταξύ των οποίων την επίδικη αίτηση συνδρομής από την οποία ανέκυψε ο φάκελος 890588/P1. Η αίτηση συνδρομής του εν λόγω φακέλου εγκρίθηκε, τα δε προγράμματα επαγγελματικής καταρτίσεως τα οποία αφορούσε εκτελέστηκαν, και, ως εκ τούτου, η προσφεύγουσα υπέβαλε τη σχετική αίτηση πληρωμής του υπολοίπου.
   Προσβαλλόμενη από την προσφεύγουσα πράξη είναι η απόφαση την οποία εξέδωσε η Επιτροπή κατόπιν της υποβληθείσας ως άνω αιτήσεως πληρωμής του υπολοίπου και κατόπιν διαφόρων διαδικαστικών ενεργειών.
   Η προσφεύγουσα ισχυρίζεται ότι η Επιτροπή, αιτιολογώντας πλημμελώς την προσβαλλόμενη πράξη, παρέβη ουσιώδη τύπο.
   Επικαλείται επίσης προσβολή των αρχών της ασφάλειας δικαίου και της προστασίας της δικαιολογημένης εμπιστοσύνης, καθ' όσον η προσβαλλόμενη πράξη αντιτίθεται, σε δυσμενή για την προσφεύγουσα κατεύθυνση, προς την προηγούμενη πράξη με την οποία είχε βεβαιωθεί η πραγματική και λογιστική ακρίβεια των στοιχείων που κατέθεσε η προσφεύγουσα με την υποβληθείσα αίτησή της για την πληρωμή του υπολοίπου. Τέλος, επικαλείται κατάφωρη πλάνη εκτιμήσεως των εγγράφων που υποβλήθηκαν προς δικαιολόγηση των δαπανών της Mediocurso και προσβολή της αρχής της αναλογικότητας, ως προς τους νομικούς και πραγματικούς λόγους που προβλήθηκαν για την επίδικη μείωση της συνδρομής.